เรื่องเงินไม่สำคัญ ไม่ต้องถามความเห็นใคร?
เจ็บป่วย ไม่ว่าอาการจะหนักเบาแค่ไหน เราจะนึกถึงหมอ นึกถึงร้านขายยา เราจะรู้สึกว่าเรามีปัญหาที่แก้เองไม่ได้
18 มี.ค. 2558

โดย...วีระพล บดีรัฐ
เจ็บป่วย ไม่ว่าอาการจะหนักเบาแค่ไหน เราจะนึกถึงหมอ นึกถึงร้านขายยา เราจะรู้สึกว่าเรามีปัญหาที่แก้เองไม่ได้ และหมอช่วยได้ ร้านขายยามีทางออก แต่ถ้าบุคคลที่อยู่ในสถานการณ์ต่อไปนี้ คุณคิดว่าเขาจะไปปรึกษาหรือขอคำแนะนำจากใครหรือไม่
1.บุคคลที่มีเหตุฉุกเฉินในครอบครัว ทำให้ต้องกู้หนี้ยืมสิน มีภาระต่อเดือนสูงจนแทบไม่มีเงินเหลือพอให้ใช้จ่ายประจำ (เทียบได้กับผู้ป่วยไข้หวัดใหญ่ระยะเริ่มแรกที่มีไข้สูงและจำเป็นต้องได้รับยารักษา) คุณคิดว่าบุคคลกลุ่มนี้จะมองหาที่ปรึกษาที่เป็นมืออาชีพ หรือจะคิดช่วยตัวเองไปก่อน
2.กลุ่มคนที่เหลืออายุการทำงานไม่ถึง 10 ปี ที่มีเงินเก็บอยู่น้อยนิด แต่ชีวิตก็ยังกินเที่ยวได้ปกติ ซึ่งหากพิจารณากันให้ดีก็พอเดาได้ว่าชีวิตในวัยเกษียณจะยังคงต้องเหนื่อยกับการหาเงินใช้ มากกว่าการได้พักผ่อนสบาย ได้ทำในสิ่งที่รักที่ชอบ แบบที่คนชราควรจะได้ทำ (เทียบได้กับผู้ที่มีเซลล์มะเร็ง เริ่มก่อตัวในร่างกาย แต่เจ้าตัวไม่รับรู้ เพราะร่างกายภายนอกยังปกติ) คุณคิดว่าเขาจะไปพบที่ปรึกษาเพื่อตรวจสุขภาพทางการเงินประจำปี หรือเขาจะใช้ชีวิตปัจจุบันที่ยังปกติอยู่ไปเรื่อยๆ
3.คนที่เป็นผู้ประกอบอาชีพอิสระ ไม่มีเงินเดือนประจำ และยังเป็นเสาหลักของครอบครัว ที่เชื่อว่าตัวเองจะสามารถหาเงินดูแลครอบครัวได้ตลอดไปโดยไม่สะดุด (เทียบได้กับเด็กเล็ก ยังไม่มีภูมิคุ้มกัน ที่ต้องการวัคซีนเพื่อป้องกันโรคร้าย) คุณคิดว่าเขาจะมองหาใครสักคนที่มีความเชี่ยวชาญเพื่อพูดคุยสอบถามถึงแนวทางป้องกันเหตุที่อาจกระทบต่อการเป็นเสาหลักของครอบครัว เสมือนฉีดวัคซีนทางการเงินเพื่อลดความเสี่ยงทางการเงินหรือไม่
เชื่อว่าถ้าวิเคราะห์แล้วมีคำตอบว่า “ไม่” ในข้อใดข้อหนึ่งข้างต้น ไม่ว่าคุณจะตอบในฐานะคำตอบของตัวเอง หรือเป็นคำตอบแทนคนส่วนใหญ่ที่คุณรู้จัก คุณกำลังเห็นภาพเดียวกันกับผม ภาพที่สังคมที่ไม่ใส่ใจเรื่องการเงิน เพราะตอบ “ไม่” ทั้งที่รู้ว่าสำคัญ และภาพสังคมที่ขาดความรู้ทางการเงิน เพราะตอบ “ไม่” เพราะไม่รู้ว่าสำคัญ
เรื่องนี้แก้ได้ไม่ง่าย เพราะคนกลุ่มไม่ใส่ใจ ต่อให้ข้อมูลข่าวสารจากกูรูทางการเงินเข้าถึงได้ง่ายแค่ไหนก็ไม่อยู่ในเรดาร์ การค้นหา Like หรือ Share ของคนกลุ่มนี้ ส่วนคนกลุ่มที่ไม่รู้ว่าสำคัญ ยิ่งแล้วใหญ่ เพราะเรื่องที่โดนใจมากกว่าอย่างเรื่องบันเทิง คงจะผ่านสายตาและถูกศึกษาหาความมากกว่าเรื่องเงินอยู่แล้ว      
สิ่งที่ผู้ที่เกี่ยวข้องทั้งหลายสามารถทำได้ คือการรณรงค์ให้คนในสังคมส่วนใหญ่ 1.รู้ว่าเรื่องการเงินแบบไหนที่สำคัญ และ 2.ตระหนักว่าเรื่องที่สำคัญดังกล่าวจะต้องคิดถึงและจัดการอย่างไร เหมือนกับที่ สสส.พยายามรณรงค์เรื่องสุราและบุหรี่       
ผมในฐานะที่ปฏิบัติหน้าที่ในส่วนงานด้านการให้ความรู้และให้คำปรึกษาแนะนำด้านการจัดการการเงินบุคคล สำหรับลูกค้าธนาคารเองและบุคคลทั่วไป และในโอกาสที่ธนาคารกสิกรไทยกำลังจะมีศูนย์ให้คำปรึกษาแนะนำทางการเงินบุคคลสำหรับคนทั่วไปในนาม K-Expert Center* ซึ่งเห็นว่าเป็นโอกาสดีที่อยากจะแนะนำให้ทุกคนหันมามองเรื่องการเงินของตัวเองและคนรอบตัว เพื่อให้มั่นใจว่าเรานั้นมีแนวโน้มจะเจ็บป่วยทางการเงิน กำลังป่วย หรือเข้าขั้นต้องได้รับการรักษาอย่างเร่งด่วนหรือไม่ บริการให้คำปรึกษาแนะนำทางการเงินนี้ อาจจะแตกต่างจากบริการการรักษาพยาบาลอยู่บ้างที่เราเองก็ไม่รู้ว่าเราป่วยอยู่หรือเราสบายดี เราไม่ได้มีการตรวจสุขภาพทางการเงินประจำปีเป็นประจำเหมือนตรวจสุขภาพร่างกาย และบางทีเราก็ไม่ได้จัดว่าเรื่องการเงินเป็นเรื่องยากที่จำเป็นจะต้องถามใคร จนกระทั่งเกิดเหตุและ/หรือเกิดปัญหาเร่งด่วนชนิดที่จำเป็นต้องขอความช่วยเหลือ
แต่ถ้าจะให้ทุกคนมองว่าเรื่องการเงินเป็นเหมือนเรื่องสุขภาพความแข็งแรง (ไม่ใช่เรื่องเจ็บป่วย) เหมือนเราอยากมีรูปร่างดี จึงไปพบ Trainer ไปออกกำลังกายเข้าฟิตเนส กินวิตามินเสริม ก็คงจะง่ายหน่อยสำหรับคนที่ยังไม่มีปัญหาทางการเงิน หากคุณแค่อยากมีเงินเพิ่มขึ้น อยากมีเงินสัก 1 ล้าน ภายใน 2 ปี อยากเก็บเงินให้ได้เยอะ อยากดูแลให้คนข้างหลังไม่เดือดร้อนเมื่อคุณไม่อยู่ หรือไม่สามารถหาเงินได้ เหล่านี้ก็ใช้เป็นเหตุในการเข้าพบที่ปรึกษาทางการเงิน เพื่อทำให้สุขภาพการเงินแข็งแรงได้เช่นกัน และจะยิ่งเป็นเรื่องที่ตัดสินใจได้ง่ายขึ้น หากจะทดลองพูดคุยเรื่องการเงินกับมืออาชีพโดยไม่มีค่าใช้จ่าย
ผมหวังว่าสุดท้ายนี้ เราจะตั้งข้อสงสัยกับสุขภาพการเงินของเราเองทุกวัน ใส่ใจกับรายละเอียดเล็กๆ น้อยๆ ในเรื่องการเงิน แล้วผมกล้ารับประกันว่า ขอแค่ทุกคนตั้งคำถามเรื่องการเงินกับตัวเอง สอบถามพูดคุยกับผู้เชี่ยวชาญ หาที่ปรึกษาทางการเงินเพื่อช่วยอธิบายเรื่องการเงินในชีวิตประจำวันให้ได้ ทุกคนจะมีความมั่นคงทางการเงิน และจะสามารถมีอิสระที่จะใช้ชีวิตได้อย่างที่ต้องการ โดยไม่ต้องห่วงว่าเรื่องเงินจะเป็นประเด็นที่ทำให้เราติดขัดหรือเป็นอุปสรรคที่จะทำให้ชีวิตไม่ประสบความสำเร็จ ไม่ว่าคุณจะเป็นคนที่มีเงินมากหรือมีเงินน้อย